
Higher level. Twa organisations in pairtnership are involved in settin up Itchy Coo: Dub 
Busters (an alternative Scots word for wellies) is a group o three professionals wi lang in¬ 
volvement in the uiss an development o Scots laimin materials. Black and White Publishing 
is a weel-foondit pubhsher based in Auld Reikie. 

Ower the twa year o the project, stertin in Januar 2002, Itchy Coo will produce saxteen Scots 
texts as weel as ither resources. The publications wdl be o the heichest quality in terms o baith 
content an production, the maik o the best examples o bairns’ publishin in ither leids. They will 
include original wark, baith creative an non-fiction titles, frae kenspeckle an unkent scrievers, 
past an present, as weel as new versions o Scots literary texts airtit at specific age groups. 
Bairns an young fowk will be gien the chance tae get rowed intae the wey the bulks are devel¬ 
oped, an tae uise the resources for their ain creative projects, includin scrievin an performance. 
Alang wi prent publications, there will be complementary audio an digital material, includin an 
interactive wabsite, tae furder schuil students’ uiss o Scots in ither media. 

Itchy Coo publications will tak accoont o dialect an regional differences athin Scots an will 
encourage bairns an young fowk tae uise their local form o Scots, as weel as introducin them 
tae ither dialects an tae the tradition o hterary Scots. The content o the bulks will reflect 
modren, multicultural Scotland, an the project in haiU will hae a strang commitment tae social 
inclusion, tae addressin the needs o bairns wi disabilities an special needs an students in adult 
education an lifelang laimin. 

Aw this will be backit up wi a programme o in-service trainin for teachers, an schuil visits frae 
Itchy Coo authors an editors. We wdl wark wi teachers an students in developin appreciation o 
an confidence in their Scots uisage. Itchy Coo has awready won commitments o support frae a 
nummer o local authority education depairtments an ither educational institutions. Dundee 
University wiU be supplyin the project wi office space. 

We ken frae oor research an braid consultations wi teachers, baims, parents an ithers that the 
demand for guid quahty Scots language material is oot there an growein. Significant cultural, 
educational an political chynges in the wey Scots is perceivit hae taen place in recent years, 
leain us in nae dout that noo is the time tae launch Itchy Coo. At the hinner-en, o the project, 
we hope Scots language studies wdl be on the wey tae becomin an integral pairt o the educa¬ 
tion system, an that Itchy Coo will be established as a yin-stop source for Scots buiks an ither 
materials, an weel-placed tae produce mair o baith. But we dinna see this project as a flag- 
wavin exercise: maist importantly, it is a means o lattin thoosans o young Scots articulate an 
appreciate their ain language an culture in weys that hinna aften been open tae them afore. 
WHA’S WI US - Dub Busters 

Susan Rennie is an editor that’s warked on a hantle Scots language reference projects an 
creatit prent, CD an wab materials in Scots for baims, sic as The Electronic Scots School Dic¬ 
tionary (1998) an (co-authored wi Matthew Fitt) the Grammar Broonie (2000). She is cur¬ 
rently editor o the electronic Dictionary of the Scots Language at Dundee University. 

Matthew Fitt is a writer an teacher, wi muckle experience o teachin Scots in a wide variety o 
schuils. He has delivered in-service trainin on Scots oot-throu the country. His novel. But n 
Ben A-Go-Go (2000), set in the year 2090, has bauldly taen Scots whaur it hasna gane afore. 
James Robertson is a writer wi braid experience o warkin in Scots. He has edited the Scots 
short story collection A Tongue in Yer Heid (1994) an Selected Poems o Robert Fergusson 
(2000), co-edited the Dictionary of Scottish Quotations (1996), an his novel The Fanatic 
(2000) has been a Scottish best seller. 

For mair information, please contact James Robertson on 01337 831129, or Susan Rennie 
on 01382 552577. 

Black and White Publishing 

Black and White Publishing an its sib leet B&W hae published mair nor 100 titles in the last 
five year an hae a wide reenge o experience an skeel in aw types o buik formats, frae literary 
an non-fiction paperbacks tae fou-colour illustratit hardbacks. Further information on Black an 
White Publishing can be had frae Campbell Brown, Managing Director, at 99 Giles Street, 
Leith, Embro. Tel: 0131 625 4500. 


Braidcastin 

Discrimination 

G in oniethin at aw cries oot for braid¬ 
castin in Scotland tae be taen ower as a 
devolved meisure, it’s the want o a Scottish 
Six. Baith BBC an ITN fails tae pit oot the 
British news frae a British pint o view or, for 
that maitter, onie ither aspect ither nor a 
blatant English ane. Haein the British an 
warld news braidcast tae Scotland frae a 
Scottish pint o view isna juist a maitter o 
cultural or naitional pride but raither tae 
evyte the feck o Scottish hsteners gittin the 
wrang end o the stick aw the time an mis- 
takin whit juist applies tae England an Wales 
for whit’s kythin here an aw. 

A raicent correspondent frae Aiberdeen tae 
Teletext, kicked up a muckle stushie aboot 
Health Secretary, Alan Milbum, spendin 
thousands o pounds daein up his office in 
London insteid o spendin the siller tae im¬ 
prove “our Health Service”. Cause o the wey 
the news is pit ower, he didna ken that Alan 
Milbum haes nae mair tae dae wi oor health 
service than the Erench Health Secretar haes. 
Whan lest year’s SQA stushie wis at its hicht, 
ae news reader explained tae listeners aw 
ower Britain that “Highers is equivalent to 
GCSEs here.” It shuirlie taks a special kinna 
want o imagination tae hae thon news reader 
sittin in milhons of Scottish houses sayin sic 
a like thing? 

Whiles, ongauns kythin in Scotland is de- 
scrived as “north of the border” athoot pintin 
oot whit ane o the three borders is meant an, 
coorse, the’r niwer onie mint o “south of the 
border” cause awbodie kens that “south of 
the border” is juist anither wey o sayin 
“here”. A Scottish Six or cry it whit ye like, 
braidcastin British an warld news frae a Scot¬ 
tish pint o view, wad leave Scottish hsteners 
in nae doot whuther the news appMed tae 
Scotland or tae ither airts o the UK an they’d 
aw ken whaur “here” wis. 

Thochts o "Thochts o Speakin Scots*'" 
an ''Mair Thochts o Speakin Scot^'* 

Bi Ann Rayner (A.Rayner@tesco.net) 


B ob Faimie’s airticles in the Mairch an 
Julie issues o STW rang a wheen bells 
for me so A wad like tae jyne in an, forbye, 
tae try tae dae it in Scots. Whiles A gree wi 
whit Bob screives, A wad like tae explain the 
deefficulties for a bodie that wisnae brocht 
up tae speak or screive in Scots an mebbe tae 
encourage ithers in the same position tae hae 
ago. 

Ma mither an faither didnae speak Scots, tho 
they baith uised a nummer o Scots words. 
As they haed professional jobs, it wis no the 
done thing then tae speak in Scots and A wis 
aye encouraged tae ‘speak proper English’ 
baith at hame an at the schuil. It wis only 
when A gaed tae a wee schuil in the north o 
Fife for a couple o year, that A really learnt 
tae speak Scots in the playgrund (no tae the 
dominie, or ye’d get the belt!). Ye haed tae 
speak Scots there tae survive, but ma parents 
wis dumfoonert whan A cam oot wi Scots 
expressions an pronunciations, sae they sent 
me tae the secondary schuil in Embra sae A 
wad unlearn ma Scots. 

Later, at Glasgow Uni, yin course A took wis 
on Scots History and Leiteratur, but it was 
aw taucht i the medium o English. But at 
least A learnt aboot the poetry o Dunbar, 
Henryson and ither Makars an that there wis 
mair tae Scots leiteratur than Bums an Scott. 
Later stiU, A mairrit an Englishman an went 
tae bide in England fur 20 year or so. A haed 
tae be carefu whit words A uised there as ma 
man, ma inlaws an the neibours didnae 
unnerstaun when A cam oot wi Scots 
expressions. They thocht an ‘ashet’ must be 
a dustbin and had nae idea whit words like 
‘dreich’, ‘crabbit’, fankle’ or ‘scunnert’ 
meant. Howanever, ma mither uised tae send 
me the ‘Sunday Post’ and ma baims leamt 
tae unnerstaun ‘Oor WuUie an ‘The Broons’, 
sae they kent there wis a Scots tung. 

Noo A hae been back bidin in Scotland for a 
while, but A stiU fin it gey hard tae speak 
Scots as no mony o the folk A meet fae day 
tae day uise it. It is pairtly the creenge, as 
Bob suggested in his articles, pairtly no bein 
uised tae thinkin in Scots, an pairtly lack o 
chaunces tae uise it. A managed the yince 
tae the forgaitherin at Musselburgh which 
was a guid chaunce tae try tae speak Scots 
but it isnae ayewis possible tae get alang 
there, especially tae the far side o Embra 

when 1 bide on the west. Is there oniebodie 
oot ma side o the toun that ettles tae hae a 
wee bit o a natter in Scots noo an then? 

This is ma first try at scrievin in Scots sae 
please forgie ma mistaks but A hope it micht 
encourage ithers in the same position as 
masel tae hae a go, an mebbe tae try speakin 
it as week Maist o us speak a language on a 
continuum atween Scots an Scots Standard 
English, sae mebbe it’s jist a maitter o tryin 
tae uise mair an mair Scots words an weys o 
sayin things in oor ordinar conversation til it 
becomes natural. Haein read this ower, A 
think the daein o it haes helped me a bit tae 
think in Scots an that cannae be bad. Like 
awthin else, nae doot it gets easier wi 
practice. 

Kirk's Justice 

D unfermline Kirk Session 
Records 22d Oct 1684. 

That day, compeirit Janet Robertson; she 
wellowing in her former filthines and 
prophanitie; it is ordainit that she shall be 
cartit and scourgit through the town and 
markit with ane hot iron, and so banished 
furth of the paroche: And it is intimat out of 
the pulpit, discharging all in the paroche to 
receive Janet Robertson in your houses under 
y" penaltie of and the highest censure 
of the Kirk for her manifold fomict™*, 
lownries, and miscariages, and if she returns, 
is to be handed to the magistrates. 

Gie's a Tea Brek 

I N his younger days, Geordie Jooks haed 
aboot eicht year daein his Assistant 
Shipyaird Manager. In thae days, the wis nae 
offeecial tea-brek for the men that workit in 
the shipyaird an on the new ships that wis 
fittin oot but they aw taen ane juist the same, 
baith in the forenuin an the eftemuin. The 
managers aw kent this an, tho they cuid 
quarter onie man catched (dock quarter an 
oor aff thair pey), they mtiisthns tumt a blin 
ee an ettilt tae bide oot the wey at thae times. 
Ae day, it wis juist aboot this time o day 
whan Geordie wis abuird a new ship fittin 
oot an he went tae the heid o the gangwey tae 
gaun ashore for his ain tea in his ain office. 
As he stepped on tae the heid o the gangwey, 
whit did he no see, but a wee apprentice 
laddie on his wey back tae the ship wi three 
bilhe-cans o reekin het tea in his richt haund 
an anither twa in his left. Geordie stepped 
back frae the heid o the gangwey tae let the 
laddie abuird sayin,. “C’mere son!” 

“Ay sir!” said the laddie haudin the three 
cans ahint his back an no kennin whit tae dae 
wi the ither twa. 

“Whae’s tea wad that be son?” speirt 
Geordie. 

The laddie gulped, feart-hke, an said, ”A’m 
no awfae shuir sir, but A think it micht be 
Brooke Bond’s.” 


Thochts o the 
English Cocoon 

I N her wee airticle on this page, Ann tells o 
hou she still funds it hard tae speak Scots 
cause no monie o the fowk she meets frae 
day tae day speaks it. This is a wee bit o a 
chicken an egg seetiation or, tae be mair 
exack, the Enghsh Cocoon Syndrome. Maist 
fowk that’s been left the schuil for mair nor 
ten year haes been leamt an brocht up tae be 
polite wi language. Gin a body speaks pohte 
(English) tae you, it’s nocht but mainners for 
ye tae speak pohte (English) back. Sae a 
body bydin in Scotland that daesna speak 
ocht but English can traivel a lang gate 
athoot hearin onie Scots excep frae the orra 
body ye come ower that daesna gie a docken 
for bein pohte. Sic monoglot English 
speakers cairie thair ain cocoon o English 
aroond wi thaim an dinna ken that Scots 
exists for they niwer hear oniebodie uisin it. 
The Scottish media cairries sae monie 
cocoons aboot wi it that, frae the ootside 
leukin in, it leuks juist like ae muckle gret 
English Cocoon itsel. 

The irony is that maist Scots that conseeder 
thirsels tae be Enghsh speakers are still 
unconsciously on the continuum an will uise, 
for exemplar, ’ti’ raither than ’to’. 

Aince whan Geordie Jooks wis designin a 
wee boat for a yaird in Berwick, he haed tae 
consult ower the phone wi the Marine Survey 
Office in Newcastle anent some technical 
particularities. Geordie wis uisin his best 
business English an he haedna gotten mair 
nor aboot twa three sentences oot whan he 
wis intermptit bi the surveyor in a braid 
Geordie accent sayin, “When are you people 
going to learn to speak proper Enghsh?” 
Geordie wis that taen aback wi this, his 
“Aboot hauf an oor efter the Geordies!” wis 
oot afore he kent whit wis happenin. 

Makar’s Neuk 

On the New Yeir 1560 

In this new yeir I see but weir, 

Nae cause to sing; 

In this new yeir I see but weir, 

Nae cause there is to sing. 

I cannot sing for the vexatioun 
Of Frenchmen, and the Congregatioun, 

That hes made trouble in the natioun, 

And mony bare bigging. 

I have nae will to sing or danse 
For fear of England and of France. 

God send them sorrow and mischance 
In cause of their cuming. 

We are sae rulit, rich and puir, 

That we wait not where to be suire, 

The bordour as the Borrow muir, 

Where sum perchance will hing. 

And yet I think it best that we 
Pluck up our hairt, and mirrie be: 

For thoch we wald lie doun and dee, 

It will us help nae thing. 

Let us pray God to staunch this weir, 

That we may live withoutin feir 
In mirriness, while we are heir: 

And hevin at our ending. 

Sir Richard Maitland (1496-1586) 








